Lesufi moet opsy staan of geskors word – EUSAPanyaza Lesufi, LUR vir onderwys in Gauteng. (Foto: Jacques Naude/ANA) Die Educators Union of South Africa (EUSA) vra dat die LUR vir onderwys in Gauteng vrywillig opsy staan óf geskors word terwyl bewerings dat hy in ŉ beweerde geheime vergadering tenders aan mense beloof het, ondersoek word. Maroela Media het vroeër berig die Sondagkoerant City Press het ŉ opname bekom waarin Panyaza Lesufi onder meer sê dit is sy verantwoordelikheid as LUR om te verseker dat tenders “sy mense” tevrede stel. Luidens die berig kan daar in die betrokke opname gehoor word hoe Panyaza tydens ŉ vergadering aan sy span sê amptenare moet daarvan seker maak dat hulle betyds hoor wanneer beheerliggame tenders adverteer. EUSA eis nou ook Lesufi se kop. “Daar word berig dat Lesufi in ŉ stemopname gehoor kan word hoe hy in ŉ vergadering met sy span voorstel dat diegene wat tenders wil bekom, eers met hom moet oorleg pleeg. Daar word verder beweer dat hy gesê het hy gaan nie sy toekoms in die gevaar stel sonder dat hy weet wie om te vertrou nie,” sê EUSA in ŉ verklaring. Lesufi het by monde van die Gautengse departement van onderwys gesê die opname is doelbewus gemanipuleer om sy naam skade te berokken. Die departement sê die vergadering het reeds in Mei verlede jaar plaasgevind en was hoegenaamd nie ŉ geheime vergadering oor tenders nie. EUSA sê die verklaring strook nie met die bewerings teen Lesufi nie. “Ons het nog altyd gewaarsku teen massakorrupsie en die plundery wat by die departement van basiese onderwys plaasvind. Dit bewys ons vermoedens weereens reg,” sê EUSA. Die organisasie sê pres. Cyril Ramaphosa se “huiwering” om ondersoek in te stel oor die plundery van geld wat die departement veronderstel was om vir persoonlike beskermingstoerusting te gebruik, sê ook heelwat oor die “meerderwaardigheid van die individue betrokke”. “LUR Lesufi se provinsiale administrasie was onlangs betrokke by ŉ skandaal oor die plundery van R431 miljoen oor ŉ tydperk van drie maande.” EUSA sê hierdie saak geniet nie dieselfde prioriteit as byvoorbeeld die sogenaamde asbes-ondersoek waarby Ace Magashule, sekretaris-generaal van die ANC, betrek word nie. “Ons neem kennis van die uitsoekerigheid waarmee die regering korrupsiekwessies takel. Alle misdadigers wat staatsgeld plunder, moet ewe streng behandel word.” EUSA sê as Lesufi onskuldig is, moet hy opsy staan om die ruimte te skep vir ŉ behoorlike ondersoek. “Ondersoeke kan nie sonder inmenging gedoen word as hy steeds in sy pos is nie. Ons vra vir ŉ ondersoek na hierdie en ander bewerings van korrupsie in die departement van basiese onderwys.”